Document ID: 32014L0043

ΟΔΗΓΊΑ 2014/43/ΕΕ ΤΗΣ ΕΠΙΤΡΟΠΉΣ
της 18ης Μαρτίου 2014
για την τροποποίηση των παραρτημάτων I, II και III της οδηγίας 2000/25/ΕΚ του Ευρωπαϊκού Κοινοβουλίου και του Συμβουλίου σχετικά με τα μέτρα που πρέπει να ληφθούν κατά των εκπομπών ρυπογόνων αερίων και σωματιδίων από κινητήρες προοριζόμενους για την πρόωση γεωργικών ή δασικών ελκυστήρων
(Κείμενο που παρουσιάζει ενδιαφέρον για τον ΕΟΧ)
Η ΕΥΡΩΠΑΪΚΗ ΕΠΙΤΡΟΠΗ,
Έχοντας υπόψη τη Συνθήκη για τη λειτουργία της Ευρωπαϊκής Ένωσης,
Έχοντας υπόψη την οδηγία 2000/25/ΕΚ του Ευρωπαϊκού Κοινοβουλίου και του Συμβουλίου, της 22ας Μαΐου 2000, σχετικά με τα μέτρα που πρέπει να ληφθούν κατά των εκπομπών ρυπογόνων αερίων και σωματιδίων από κινητήρες προοριζόμενους για την πρόωση γεωργικών ή δασικών ελκυστήρων, και για την τροποποίηση της οδηγίας 74/150/ΕΟΚ του Συμβουλίου (1), και ιδίως το άρθρο 7,
Εκτιμώντας τα ακόλουθα:
(1)
Η οδηγία 2000/25/ΕΚ καθορίζει τις οριακές τιμές για τις εκπομπές αερίων και σωματιδιακών ρύπων που πρέπει να εφαρμόζονται διαδοχικά, καθώς και τη διαδικασία δοκιμών των κινητήρων εσωτερικής καύσης που προορίζονται για την πρόωση γεωργικών ή δασικών ελκυστήρων με βάση τις διατάξεις της οδηγίας 97/68/ΕΚ του Ευρωπαϊκού Κοινοβουλίου και του Συμβουλίου, της 16ης Δεκεμβρίου 1997, για την προσέγγιση των νομοθεσιών των κρατών μελών σχετικά με τα ληπτέα μέτρα κατά της εκπομπής αερίων και σωματιδιακών ρύπων προερχόμενων από κινητήρες εσωτερικής καύσης που τοποθετούνται σε μη οδικά κινητά μηχανήματα (2).
(2)
Η τεχνική πρόοδος απαιτεί ταχεία προσαρμογή των τεχνικών απαιτήσεων που ορίζονται στα παραρτήματα της οδηγίας 97/68/ΕΚ και, ως εκ τούτου, η εν λόγω οδηγία έχει τροποποιηθεί αρκετές φορές. Είναι, επομένως, αναγκαίο να εναρμονιστεί η οδηγία 2000/25/ΕΚ με τις διατάξεις της οδηγίας 97/68/ΕΚ, όπως τροποποιήθηκε.
(3)
Το παράρτημα XII της οδηγίας 97/68/ΕΚ τροποποιήθηκε από την οδηγία 2012/46/ΕΕ της Επιτροπής (3), προκειμένου να εισαχθούν νέες εναλλακτικές εγκρίσεις τύπου σύμφωνα με την τεχνική πρόοδο σε επίπεδο ΟΕΕ/ΗΕ και προκειμένου να εξασφαλισθεί διεθνής εναρμόνιση σε σχέση με εναλλακτικές διαδικασίες έγκρισης τύπου. Οι διατάξεις για τις εν λόγω εναλλακτικές εγκρίσεις τύπου θα πρέπει, συνεπώς, να εισαχθούν στην οδηγία 2000/25/ΕΚ. Επιπλέον, είναι αναγκαίο να επικαιροποιηθούν οι αναφορές στους κανονισμούς αριθ. 49 και αριθ. 96 της Οικονομικής Επιτροπής των Ηνωμένων Εθνών για την Ευρώπη (ΟΕΕ/ΗΕ) για να εξασφαλιστεί ότι αντιστοιχούν στις τροποποιήσεις της οδηγίας 97/68/ΕΚ όσον αφορά την αναγνώριση εναλλακτικών εγκρίσεων τύπου για κινητήρες προοριζόμενους για την πρόωση γεωργικών ή δασικών ελκυστήρων.
(4)
Τα παραρτήματα I, ΙΙ και ΙΙΙ της οδηγίας 2000/25/ΕΚ θα πρέπει, επομένως, να τροποποιηθούν αναλόγως.
(5)
Τα μέτρα που προβλέπονται στην παρούσα οδηγία είναι σύμφωνα με τη γνώμη της επιτροπής που καταρτίστηκε βάσει του άρθρου 20 της οδηγίας 2003/37/ΕΚ,
ΕΞΕΔΩΣΕ ΤΗΝ ΠΑΡΟΥΣΑ ΟΔΗΓΙΑ:
Άρθρο 1
Τα παραρτήματα I, ΙΙ και ΙΙΙ της οδηγίας 2000/25/ΕΟΚ τροποποιούνται όπως ορίζεται στο παράρτημα της παρούσας οδηγίας.
Άρθρο 2
1. Τα κράτη μέλη θέτουν σε ισχύ τις αναγκαίες νομοθετικές, κανονιστικές και διοικητικές διατάξεις για να συμμορφωθούν με την παρούσα οδηγία το αργότερο έως την 1η Ιανουαρίου 2015. Ανακοινώνουν αμέσως στην Επιτροπή το σχετικό κείμενο των εν λόγω διατάξεων.
Οι διατάξεις αυτές, όταν θεσπίζονται από τα κράτη μέλη, αναφέρονται στην παρούσα οδηγία ή συνοδεύονται από παρόμοια αναφορά κατά την επίσημη δημοσίευσή τους. Ο τρόπος της αναφοράς αυτής καθορίζεται από τα κράτη μέλη.
2. Τα κράτη μέλη ανακοινώνουν στην Επιτροπή το κείμενο των ουσιωδών διατάξεων εσωτερικού δικαίου τις οποίες θεσπίζουν στον τομέα που διέπεται από την παρούσα οδηγία.
Άρθρο 3
Η παρούσα οδηγία αρχίζει να ισχύει την εικοστή ημέρα από τη δημοσίευσή της στην Επίσημη Εφημερίδα της Ευρωπαϊκής Ένωσης.
Άρθρο 4
Η παρούσα οδηγία απευθύνεται στα κράτη μέλη.
Βρυξέλλες, 18 Μαρτίου 2014.

Labels: 7
8
3
6